Taxify kry $175 m. – kom dalk na nog SA stede | Netwerk24
Deur Petrus Malherbe 30 Mei 2018 14:37
Die taxidiens Taxify is tans in Durban, Kaapstad, Johannesburg en Port Elizabeth bedrywig, en wil na nóg stede uitbrei.
Die app-gegronde taxidiens Taxify, Uber se grootste mededinger in Suid-Afrika, het pas $175 miljoen se finansiering ontvang om sy sake na nog wêreldstede uit te brei.
Dié diens sê reeds ’n geruime tyd die markleier, Uber, die stryd aan in verskeie Suid-Afrikaanse stede, insluitende Johannesburg, Kaapstad en Durban.
Daar word gehoop dat die jongste finansiering sal help dat Taxify ook na kleiner Suid-Afrikaanse stede soos Bloemfontein, Polokwane en Oos-Londen kan uitbrei. Taxify het in November ook in Port Elizabeth begin sake doen.
Daimler, die moedermaatskappy van Mercedes-Benz, het die grootste bydrae tot die onlangse belegging van meer as R2 miljard in Taxify gemaak. Dié maatskappy belê al ’n geruime tyd in verskillende taxidienste en in ondernemings wat tegnologie vir selfbesturende motors ontwikkel.
Daimler sal ook verteenwoordiging op Taxify se direksie kry.
“Taxify het eksponensieel gegroei in Suid-Afrika sedert ons in 2016 hier begin sake doen het,” sê Gareth Taylor, die maatskappy se plaaslike bestuurder.
Kliënte het al meer as ’n 100 miljoen kilometer binne Suid-Afrika se grense met Taxify afgelê, sê Taylor.
“Dié nuwe belegging maak ons opgewonde, want dit gaan verdere momentum gee aan ons pogings om ons platform na meer bestuurders en meer passasiers uit te brei.”
Taxify is in 2013 deur die 19-jarige Markus Villig van Estland gestig. Die diens doen tans in 25 lande sake, maar nie in Amerika waar Uber die grootste taxidiens is nie.
Meer oor: Uber | Mercedes Benz | Taxify | Tegnologie | Taxidiens | Belegging
Uber kry beskermengel in app
Als wat jy van Apple se nuwe iOS moet weet